Espresso macchiato

***Espresso Macchiato*** ir Igaunijas repera un dziedātāja Tomasa Tammemeta (*Tommy Cash*) dziesma. Tammemets sarakstīja to kopā ar somu dziesmu autoru Johannesu Naukkarinenu, kurš arī ir dziesmas producents. Singls tika izdots 2024. gada 7. decembrī un pārstāvēja Igauniju 2025. gada Eirovīzijas dziesmu konkursā, finālā ierindojoties trešajā vietā ar 356 punktiem.

2025. gada 9. maijā izdots itāļu repera *[[Tony Effe]]* dziesmas remikss.

## Informācija par dziesmu
*Espresso Macchiato* ir deju popmūzikas dziesma ar repa un elektrosvinga elementiem. Dziesmas teksts ir lauztās angļu, spangļu un ASV itāļu valodas dialekta *broccolino* sajaukums. Tammemets sarakstīja to kopā ar Johannesu Naukkarinenu, kurš bija viens no repera *[[Käärijä]]* dziesmas *Cha, Cha, Cha* autoriem, ar kuru viņš pārstāvēja Somiju 2023. gada Eirovīzijā. Intervijā žurnālam *[[Kroonika]]* *[[Tommy Cash]]* paziņoja, ka dziesmas ideja radās dabiski, bez nodoma rakstīt to tieši Eirovīzijas dziesmu konkursam.

## Mūzikas videoklips
Dziesmas izdošanas dienā, 2024. gada 7. decembrī, *[[Tommy Cash]]* *[[YouTube]]* kanālā tika publicēts video, kurā viņš sēž pie galda, gatavojot un dzerot *macchiato* kafiju, no kuras radies dziesmas nosaukums. Minimāliskais videoklips un atkārtojošais žests atgādina amerikāņu mākslinieka Endija Vorhola hamburgeru ēšanas klipu no dāņu režisora Jorgena Leta dokumentālās filmas *66 Scenes from America*.

2025. gada februārī Barselonā notika oficiālā videoklipa filmēšana, kuru publicēja 16. martā. Videoklipā *Tommy Cash* galvenokārt dejo ar savu dubultnieku, līdz abi nokrīt papīra glāzē un saplūst vienā personā.

## Kritika
Dziesmas tekstā minētie spageti, mafijas pārstāvji un citi ar Itālijas kultūru saistītie stereotipi izraisīja ievērojamas diskusijas itāļu presē. Pēc uzvaras konkursā *[[Eesti Laul]]* Itālijas radio un televīzija (RAI) tai veltīja reportāžas. Itālijas patērētāju tiesību aizsardzības organizācija *Codacons* pieprasīja Eiropas Raidorganizāciju apvienībai diskvalificēt šo dziesmu no Eirovīzijas konkursa par tās aizskarošo saturu, kas saistīts ar stereotipiem, kas vērsti pret Itāliju un itāļiem, ziņojot organizācijai par "skaidru" konkursa noteikumu pārkāpumu, kas aizliedz piedalīties diskriminējošām vai aizskarošām dziesmām. Arī Ziemeļu līgas politiskie pārstāvji, tostarp Itālijas Senāta viceprezidents Džans Marko Čentiano, aicināja diskvalificēt dziesmu, apgalvojot, ka ikviens, kas apvaino Itāliju, nedrīkst piedalīties Eirovīzijā. Pats *[[Tommy Cash]]* paziņoja, ka negribēja aizvainot Itālijas iedzīvotājus, piebilstot, ka ciena Itāliju, tās virtuvi, dizainu un kafiju, tāpēc nav domājis, ka dziesma varētu izraisīt šādu reakciju.

## Eirovīzijas dziesmu konkurss

### ''Eesti Laul 2025''
thumb|250px|''Tommy Cash'' izpilda dziesmu 2025. gada Eirovīzijā
2025. gadā ERR rīkoja 17. *[[Eesti Laul]]* atlasi, lai izvēlētos savu pārstāvi 2025. gada Eirovīzijas dziesmu konkursam. Atlases fināls notika 2025. gada 15. februārī Unibet arēnā. Uzvarētājs tika noteikts divās balsošanas kārtās. Pirmajā kārtā žūrijas (50 %) un skatītāju balsojums (50 %) noteica trīs labākās dziesmas, kas iekļuva superfinālā, kurā uzvarētāju noteica tikai skatītāju balsojums. Dziesma *Espresso Macchiato* uzvarēja konkursa finālā, iegūstot tiesības pārstāvēt Igauniju gaidāmajā Eirovīzijā.

### Eirovīzija
2025. gada Eirovīzijas dziesmu konkurss notika *[[St. Jakobshalle]]* arēnā Šveices pilsētā Bāzelē. Pusfināli notika 13. un 15. maijā, bet fināls — 17. maijā. 2025. gada 28. janvārī Igaunija tika izlozēta dalībai pirmajā pusfinālā, uzstājoties šova pirmajā daļā. Dziesma kvalificējās finālam, kur saņēma 356 punktus, ierindojot Igauniju trešajā vietā, turklāt Itālija kopā ar Lietuvu un Horvātiju bija viena no valstīm, kas iedeva dziesmai visvairāk punktu. No 2. vietas ieguvējas Juvalas Rafaelas tā atpalika tikai par 1 punktu.

## Tālāka izmantošana
2025. gada rudenī Izraēlas banka "Diskont" samaksāja Tomijam Kešam 250 tūkstošus šekeļu (ap 65 tūkstošu eiro), lai varētu savās reklāmās lietot dziesmas versiju ivritā.

## Atsauces